Klokken 21.27 onsdag aften afgik den 20-årige mand fra Skagen, som mandag blev stukket ned i sin lejlighed, ved døden. Det oplyser vicepolitiinspektør ved Nordjyllands Politi, Frank Olsen. De pårørende er blevet underrettet. Den 20-årige havde siden overfaldet været i livsfare på grund af sine kvæstelser, som blandt andet lød på knivstik, flere kraniebrud og brækkede knogler i ansigtet. Med hans død ændres sigtelsen nu fra drabsforsøg til drab, fortæller Frank Olsen. - Efter grundlovsforhøret varetægtsfængslede vi tre personer og opretholdt anholdelsen i tre gange 24 timer for endnu én, og de fire har fået deres sigtelser ændret. Derudover fortsætter vi efterforskningen som før. Der er stadig meget at undersøge og mange afhøringer, vi skal igennem, siger Frank Olsen. Der er tale om tre mænd på 27, 28 og 41 år, som lige nu sidder varetægtsfængslet i sagen, mens endnu en 19-årig fik sin anholdelse forlænget. De har alle nægtet sig skyldig. Det vides endnu ikke helt præcist, hvad årsagen til det voldsomme overfald var.

Opsummering:
Den 20-årige mand, der mandag aften blev stukket ned i sin lejlighed i Skagen, afgik onsdag aften ved døden.